CELEX: 32021R1276
Language: sk
Date: 2021-07-30 00:00:00
Title: Vykonávacie nariadenie Rady (EÚ) 2021/1276 z 30. júla 2021, ktorým sa vykonáva nariadenie (EÚ) 2019/1716 o reštriktívnych opatreniach vzhľadom na situáciu v Nikarague

2.8.2021   
               
               
                  SK
               
               
                  Úradný vestník Európskej únie
               
               
                  LI 277/12
               
            
         VYKONÁVACIE NARIADENIE RADY (EÚ) 2021/1276
         z 30. júla 2021,
         ktorým sa vykonáva nariadenie (EÚ) 2019/1716 o reštriktívnych opatreniach vzhľadom na situáciu v Nikarague
         RADA EURÓPSKEJ ÚNIE
         so zreteľom na Zmluvu o fungovaní Európskej únie,
         so zreteľom na nariadenie Rady (EÚ) 2019/1716 zo 14. októbra 2019 o reštriktívnych opatreniach vzhľadom na situáciu v Nikarague (1), a najmä na jeho článok 13 ods. 1,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:
         
                     (1)
                  
                  
                     Rada 14. októbra 2019 prijala nariadenie (EÚ) 2019/1716 o reštriktívnych opatreniach vzhľadom na situáciu v Nikarague.
                  
               
                     (2)
                  
                  
                     Vysoký predstaviteľ Únie pre zahraničné veci a bezpečnostnú politiku (ďalej len „vysoký predstaviteľ“) vydal 10. júna 2021 vyhlásenie v mene Únie, v ktorom odsúdil kroky nikaragujských orgánov proti opozičným stranám, médiám, novinárom a iným pracovníkom v oblasti médií, obhajcom ľudských práv a občianskej spoločnosti vrátane systematického zadržiavania a zatýkania potenciálnych prezidentských kandidátov a vedúcich predstaviteľov opozície. Vysoký predstaviteľ uviedol, že Únia je vzhľadom na situáciu v Nikarague pripravená využiť všetky nástroje vrátane uloženia dodatočných reštriktívnych opatrení.
                  
               
                     (3)
                  
                  
                     Vzhľadom na pretrvávajúcu závažnú situáciu v Nikarague by sa do zoznamu fyzických a právnických osôb, subjektov a orgánov, na ktoré sa vzťahujú reštriktívne opatrenia, uvedeného v prílohe I k nariadeniu (EÚ) 2019/1716 malo zaradiť osem osôb.
                  
               
                     (4)
                  
                  
                     Príloha I k nariadeniu (EÚ) 2019/1716 by sa preto mala zodpovedajúcim spôsobom zmeniť,
                  
               PRIJALA TOTO NARIADENIE:
         
            Článok 1
            Príloha I k nariadeniu (EÚ) 2019/1716 sa mení tak, ako sa uvádza v prílohe k tomuto nariadeniu.
         
         
            Článok 2
            Toto nariadenie nadobúda účinnosť dňom jeho uverejnenia v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 30. júla 2021
            
               
                  Za Radu
               
               
                  predseda
               
               G. DOVŽAN
            
         
         
            (1)  Ú. v. EÚ L 262, 15.10.2019, s. 1.
      
      
         
            PRÍLOHA
            Do zoznamu fyzických a právnických osôb, subjektov a orgánov uvedeného v prílohe I k nariadeniu (EÚ) 2019/1716 sa dopĺňajú tieto osoby:
            
               
                            
                        
                        
                           Meno
                        
                        
                           Informácie o totožnosti
                        
                        
                           Dôvody
                        
                        
                           Dátum zaradenia do zoznamu
                        
                     
                           „7
                        
                        
                           Rosario María MURILLO ZAMBRANA
                           Alias: Rosario María MURILLO DE ORTEGA
                        
                        
                           Funkcia(-e): Viceprezidentka Nikaragujskej republiky (od roku 2017), manželka prezidenta Daniela Ortegu
                           Dátum narodenia: 22. júna 1951
                           Miesto narodenia: Managua, Nikaragua
                           Pohlavie: žena
                           Štátna príslušnosť: nikaragujská
                           Číslo cestovného pasu: A00000106 (Nicaragua)
                        
                        
                           Viceprezidentka Nikaraguy, prvá dáma Nikaraguy a vedúca predstaviteľka mládežníckej sandinistickej organizácie. Prezident Daniel Ortega sa vyjadril, že sa o polovicu svojej moci delí s Rosariou Maríou Murillo Zambrana. Zohrala rozhodujúcu úlohu pri podporovaní a schvaľovaní represií voči opozičným demonštráciám, ktorých sa v roku 2018 dopustila nikaragujská štátna polícia. V júni 2021 sa verejne vyhrážala nikaragujskej opozícii a diskreditovala nezávislých novinárov.
                           Je preto zodpovedná za závažné porušovanie ľudských práv, za potláčanie občianskej spoločnosti a demokratickej opozície, ako aj za oslabovanie demokracie v Nikarague.
                        
                        
                           2.8.2021
                        
                     
                           8.
                        
                        
                           Gustavo Eduardo PORRAS CORTÉS
                        
                        
                           Funkcia(-e): Predseda Národného zhromaždenia Nikaragujskej republiky (od januára 2017)
                           Dátum narodenia: 11. októbra 1954
                           Miesto narodenia: Managua, Nikaragua
                           Pohlavie: muž
                           Štátna príslušnosť: nikaragujská
                        
                        
                           Od januára 2017 predseda Národného zhromaždenia Nikaraguy a od roku 1996 člen národného vedenia Sandinistického frontu národného oslobodenia (FSLN). Vo svojej funkcii predsedu Národného zhromaždenia Nikaraguy je zodpovedný za presadzovanie prijatia viacerých represívnych právnych aktov, napríklad zákona o amnestii, ktorý vylučuje akékoľvek vyšetrovanie páchateľov rozsiahleho porušovania ľudských práv v roku 2018, a zákonov, ktoré oslabujú slobodu a demokratický proces v Nikarague.
                           Je preto zodpovedný za represie proti občianskej spoločnosti a demokratickej opozícii, ako aj za závažné oslabovanie demokracie a právneho štátu v Nikarague.
                        
                        
                           2.8.2021
                        
                     
                           9.
                        
                        
                           Juan Antonio VALLE VALLE
                        
                        
                           Funkcia(-e): vedúci predstaviteľ v Nikaragujskej štátnej polícii
                           Hodnosť: Generál/vyšší komisár
                           Dátum narodenia: 4. mája 1963
                           Miesto narodenia: Matagalpa, Nikaragua
                           Pohlavie: muž
                           Štátna príslušnosť: nikaragujská
                        
                        
                           Juan Antonio Valle Valle je ako vedúci predstaviteľ v hodnosti vyššieho komisára (druhá najvyššia hodnosť) Nikaragujskej štátnej polície (NNP) a vo vedúcej pozícii v polícii v Manague zodpovedný za opakovanú policajnú brutalitu a nadmerné použitie sily, čo viedlo k smrti stoviek civilistov, za svojvoľné zatýkanie a zadržiavanie, porušovanie slobody prejavu a bránenie demonštráciám proti vláde.
                           Je preto zodpovedný za závažné porušovanie ľudských práv a za potláčanie občianskej spoločnosti a demokratickej opozície v Nikarague.
                        
                        
                           2.8.2021
                        
                     
                           10.
                        
                        
                           Ana Julia GUIDO OCHOA
                           Alias: Ana Julia GUIDO DE ROMERO
                        
                        
                           Funkcia(-e): Generálna prokurátorka Nikaragujskej republiky
                           Dátum narodenia: 16. februára 1959
                           Miesto narodenia: Matagalpa, Nikaragua
                           Pohlavie: žena
                           Štátna príslušnosť: nikaragujská
                        
                        
                           Vo svojej funkcii generálnej prokurátorky je Ana Julia Guido Ochoaová, najvyššie postavená štátna zamestnankyňa na prokuratúre, ktorá je lojálna voči Ortegovmu režimu, zodpovedná za politicky motivované stíhanie mnohých demonštrantov a členov politickej opozície. Vytvorila špecializovanú jednotku, ktorá pripravovala fiktívne obvinenia proti demonštrantom a podávala na nich žaloby. Okrem toho je zodpovedná za to, že hlavnému opozičnému kandidátovi vo všeobecných voľbách znemožnili vykonávať verejné funkcie.
                           Je preto zodpovedná za závažné porušovanie ľudských práv, za potláčanie občianskej spoločnosti a demokratickej opozície, ako aj za oslabovanie demokracie a právneho štátu v Nikarague.
                        
                        
                           2.8.2021
                        
                     
                           11.
                        
                        
                           Fidel de Jesús DOMÍNGUEZ ÁLVAREZ
                        
                        
                           Funkcia(-e): policajný náčelník v Leone, generálny komisár Národnej polície
                           Dátum narodenia: 21. marca 1960
                           Pohlavie: muž
                           Štátna príslušnosť: nikaragujská
                        
                        
                           Vo funkcii policajného náčelníka v Leone od 23. augusta 2018 je Fidel de Jesús Domínguez Alvarez zodpovedný za početné závažné porušenia ľudských práv, najmä svojvoľné zatýkanie a zadržiavanie vrátane únosov členov rodiny politického oponenta, neprimeraného použitia sily a porušovania slobody prejavu a slobody médií.
                           Je preto zodpovedný za závažné porušovanie ľudských práv a za potláčanie občianskej spoločnosti a demokratickej opozície.
                        
                        
                           2.8.2021
                        
                     
                           12.
                        
                        
                           Alba Luz RAMOS VANEGAS
                        
                        
                           Funkcia(-e): Predsedníčka Najvyššieho súdneho dvora Nikaragujskej republiky
                           Dátum narodenia: 3. júna 1949
                           Pohlavie: žena
                           Štátna príslušnosť: nikaragujská
                           Číslo cestovného pasu: A0009864 (Nikaragua)
                        
                        
                           Vo svojej funkcii predsedníčky Najvyššieho súdneho dvora Nikaraguy je zodpovedná za zneužívanie súdnictva v prospech Ortegovho režimu selektívnou kriminalizáciou opozičných činností, za podporu systematického porušovania práv na riadny súdny proces, svojvoľné zatýkanie, a diskvalifikáciu politických strán a opozičných kandidátov.
                           Je preto zodpovedná za závažné porušovanie ľudských práv, za potláčanie občianskej spoločnosti a demokratickej opozície, ako aj za závažné oslabovanie právneho štátu v Nikarague.
                        
                        
                           2.8.2021
                        
                     
                           13.
                        
                        
                           Juan Carlos ORTEGA MURILLO
                        
                        
                           Funkcia(-e): Riaditeľ stanice Canal 8 a spoločnosti Difuso Comunicaciones. Vedúci predstaviteľ sandinistického hnutia 4. mája, syn prezidenta a viceprezidentky Nikaragujskej republiky
                           Dátum narodenia: 17. októbra 1982
                           Štátna príslušnosť: nikaragujská
                        
                        
                           Syn prezidenta Daniela Ortegu a prvej dámy a viceprezidentky Rosario Murillovej. Riaditeľ jednej z hlavných televíznych staníc, ktoré slúžia na propagáciu režimu, Canal 8 a vedúci predstaviteľ sandinistického hnutia 4. mája. Vo svojej funkcii prispel k obmedzovaniu slobody prejavu a slobody médií. Verejne sa vyhrážal nikaragujským podnikateľom, ktorí sú proti Ortegovmu režimu. Je preto zodpovedný za oslabovanie demokracie a potláčanie občianskej spoločnosti v Nikarague. Keďže je synom viceprezidentky Rosarie Murillovej, je spojený s osobami zodpovednými za závažné porušovanie ľudských práv a represie voči občianskej spoločnosti v Nikarague.
                        
                        
                           2.8.2021
                        
                     
                           14.
                        
                        
                           Bayardo ARCE CASTAÑO
                        
                        
                           Funkcia(-e): Ekonomický poradca prezidenta Nikaragujskej republiky
                           Dátum narodenia: 21. marca 1950
                           Pohlavie: muž
                           Štátna príslušnosť: nikaragujská
                        
                        
                           Vo funkcii ekonomického poradcu prezidenta Daniela Ortegu má Bayardo Arce Castano významný vplyv na politiky Ortegovho režimu. Je preto spojený s osobami zodpovednými za závažné porušovanie ľudských práv v Nikarague.
                           Podporil vypracovanie právnych predpisov, ktoré bránia opozičným kandidátom zúčastniť sa na voľbách. Je preto zodpovedný za potláčanie občianskej spoločnosti a demokratickej opozície v Nikarague.
                        
                        
                           2.8.2021“